b"\n_START_ARTICLE_\nCal Garseta (Sana\xc3\xbcja)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un habitatge compost per dos cossos de planta quadrangular, no sabem si d'una mateixa casa o a causa de l'annexi\xc3\xb3 d'un segon edifici. Est\xc3\xa0 realitzat amb paredat i arrebossat superior, amb coberta a dues aig\xc3\xbces, estructurat amb planta baixa, pis i golfes._NEWLINE_El primer cos de la fa\xc3\xa7ana principal, m\xc3\xa9s estret que el segon i situat a l'esquerra, presenta una porta amb els brancals decorats amb motius vegetals que correspon a l'antic aparador de la botiga que hi va haver fins a mitjan anys vuitanta. A la primera planta trobem un balc\xc3\xb3 sense cap mena de decoraci\xc3\xb3, amb una finestra a l'al\xc3\xa7ada de les golfes._NEWLINE_El segon cos de la fa\xc3\xa7ana principal, \xc3\xa9s m\xc3\xa9s homogeni i correspon a la primitiva fa\xc3\xa7ana de la casa senyorial. A la planta baixa, situada a la dreta, hi trobem la porta principal, de petites dimensions, coronada per un arc escarser, acompanyada a la seva esquerra per dos finestrals de grans dimensions tamb\xc3\xa9 d'arc escarser i amb represa de rajola vermella. Al primer pis, trobem dos finestrals, un a cada extrem de la fa\xc3\xa7ana, tamb\xc3\xa9 coronats amb arc escarser i amb la pres\xc3\xa8ncia d'una estructura a la part inferior, feta d'obra, que podria utilitzar-se com a jardinera, les quals flanquegen un balc\xc3\xb3 central amb barana de ferro forjat. A la segona planta o golfes, trobem una petita finestra d'arc escarser a la dreta i un tram de finestres unit\xc3\xa0ries a l'esquerra amb una cornisa inferior motllurada realitzada amb ma\xc3\xb3 que sobresurt del pla de la fa\xc3\xa7ana, i emmarcada a banda i banda per pilastres amb motllura superior._NEWLINE_La fa\xc3\xa7ana posterior est\xc3\xa0 envoltada per un pati tancat per un reixat. La planta baixa presenta una tribuna de tres finestrals, donant acc\xc3\xa9s al pati. A la primera planta trobem una balconada que ressegueix el llarg de la fa\xc3\xa7ana, amb dues obertures amb arc de mig punt que hi donen acc\xc3\xa9s. A la segona planta destaquen tres finestres, situades a la dreta, d'arc ogival agut, acompanyades per dues obertures m\xc3\xa9s a l'esquerra._NEWLINE_Tamb\xc3\xa9 cal destacar el plaf\xc3\xb3 de rajoles de cer\xc3\xa0mica blava amb la representaci\xc3\xb3 de Sant Jordi matant el drac."